J. Budaj, poslanec: (2002-03-15):
O čo ide? Ide o to, že budú zaradení rovnako ako pedagogickí pracovníci do rovnakej odmeňovacej tabuľky. Nebudú hoci rovnako v prvom kontakte s občanmi odsunutí na bočnú koľaj. Z toho hľadiska si myslíme, že už v prvom návrhu zákona nemali byť takýmto spôsobom vyradení, ale pokúšame sa to napraviť v tejto predlohe malej novely zákona o verejnej službe. Táto novela získala aj podporu vlády, ktorá si uvedomila, že prišlo k istej nespravodlivosti voči časti štátnych zamestnancov, ktorí plnia neľahké úlohy v regiónoch Slovenska. Teda ešte raz zdôrazňujem, nejde o exkluzívnych kultúrnych pracovníkov alebo zamestnancov ministerstiev, alebo zamestnancov úradov. Ide o knihovníkov, o riaditeľov regionálnych galérií alebo múzeí, ktorých často aj v prípade riaditeľa plat nedosahuje ani 8 000 korún a neraz má kumulovaných niekoľko funkcií, len aby chod jeho kultúrnej inštitúcie nezastal. Dovoľte mi, aby som vás informoval, že okrem stanoviska vlády, ktoré som už povedal, aj o stanoviskách výborov. Návrh zákona prerokovali výbor pre financie, rozpočet a menu a výbor pre sociálne veci a bývanie. Návrh zákona odporučili schváliť výbory pre sociálne veci a bývanie, gestorský výbor a ústavnoprávny výbor. Pán predsedajúci, prosím, skončil som. Prosím, aby ste otvorili rozpravu. J. Migaš, predseda NR SR: Ďakujem, nech sa páči, zaujmite miesto určené pre navrhovateľov. Teraz poprosím spoločného spravodajcu z výboru pre sociálne veci a bývanie poslanca Františka Halmeša, aby informoval Národnú radu o výsledku rokovania výborov o tomto návrhu zákona, aby odôvodnil návrh a stanovisko gestorského výboru. F. Halmeš, poslanec: Vážený pán predseda, vážené dámy a páni, rozprava ešte nebola otvorená, ako pán predkladateľ povedal. J. Migaš, predseda NR SR: Trošku ste si poplietli kompetencie, ale nič sa nestalo. F. Halmeš, poslanec: Spoločná správa, ktorú ma poveril predniesť gestorský výbor, obsahuje informáciu o prerokovaní tohto návrhu zákona vo výboroch, ktorým na základe rozhodnutia predsedu a následne parlamentu bol návrh zákona určený, a to ústavnoprávnemu výboru, výboru pre financie, rozpočet a menu a výboru pre sociálne veci a bývanie. Gestorský výbor nedostal do 7. marca 2002 žiadne stanovisko poslancov Národnej rady Slovenskej republiky, ktorí nie sú členmi výborov Národnej rady, ktorým bol návrh zákona pridelený. Návrh zákona prerokoval výbor pre financie, rozpočet a menu 5. marca a neschválil uznesenie, lebo za jeho návrh nehlasovala nadpolovičná väčšina prítomných členov, ale návrh zákona odporučili schváliť ústavnoprávny výbor uznesením zo 6. marca a Výbor Národnej rady Slovenskej republiky pre sociálne veci a bývanie uznesením zo 7. marca. Z uznesení vyplynulo po prerokovaní v jednotlivých výboroch celkom 17 pozmeňujúcich návrhov s tým, že gestorský výbor odporúča Národnej rade hlasovať spoločne o bodoch 1 a 2, uvedených v IV. časti tejto spoločnej správy, a odporúča ich schváliť. Ďalej spoločne o bodoch 3 až 17, uvedených v IV. časti, a odporúča ich schváliť. Gestorský výbor na základe stanovísk výborov k návrhu skupiny poslancov o zákone o verejnej službe vyjadrených v ich uzneseniach uvedených v IV. časti tejto spoločnej správy a v stanovisku gestorského výboru odporúča Národnej rade návrh zákona v znení pozmeňujúcich návrhov a doplňujúcich návrhov schváliť. Gestorský výbor ma určil za spoločného spravodajcu a splnomocnil na prerokovanie navrhovaného zákona v druhom čítaní aj treťom a povinnosť informovať Národnú radu o výsledkoch. Spoločná správa bola schválená uznesením gestorského výboru, teda pre sociálne veci a bývanie, dňa 7. marca. Pán predseda, prosím, môžete otvoriť rozpravu ku všetkým trom predloženým návrhom zákonov o verejnej službe. J. Migaš, predseda NR SR: Panie poslankyne, páni poslanci, ďakujem pánu poslancovi za uvedenie ďalšieho návrhu, ktorý je spojený s novelou zákona o verejnej službe. Rozpravu otvorím alebo otvorí niekto z predsedajúcich na budúci týždeň. Budeme pokračovať v rokovaní rozpravou ku všetkým trom navrhnutým zákonom. Panie poslankyne, páni poslanci, prerušujem rokovanie Národnej rady do utorka do 13.00 hodiny. (Prerušenie rokovania o 11.38 hodine.)